62020CJ0231_RES
Zadeva C‑231/20
MT
proti
Landespolizeidirektion Steiermark
(Predlog za sprejetje predhodne odločbe, ki ga je vložilo Verwaltungsgerichtshof)
Sodba Sodišča (drugi senat) z dne 14. oktobra 2021
„Predhodno odločanje – Svoboda opravljanja storitev – Člen 56 PDEU – Igre na srečo – Dajanje na voljo prepovedanih loterij – Sankcije – Sorazmernost – Najnižji znesek glob – Kumuliranje – Neobstoj zgornje omejitve – Nadomestna kazen odvzema prostosti – Sorazmerni prispevek za stroške postopka – Člen 49(3) Listine Evropske unije o temeljnih pravicah“
Svoboda opravljanja storitev – Omejitve – Igre na srečo – Nacionalna ureditev, s katero so naložene sankcije za kršitev monopola nad igrami na srečo – Presoja zakonitosti sankcij s strani nacionalnega sodišča – Presoja združljivosti teh sankcij s svobodo opravljanja storitev – Obseg
(člen 56 PDEU)
(Glej točke od 27 do 29 in od 33 do 35 ter točko 1 izreka.)
Svoboda opravljanja storitev – Omejitve – Igre na srečo – Dajanje na voljo prepovedanih loterij – Sankcije – Najnižji znesek glob in nadomestne kazni odvzema prostosti, naložene za vsak nedovoljen igralni avtomat – Kumulacija glob in kazni – Neobstoj zgornje omejitve – Sorazmerni prispevek za stroške postopka – Dopustnost – Pogoji – Spoštovanje načela sorazmernosti – Spoštovanje pravice do dostopa do sodišča
(člen 56 PDEU; Listina Evropske unije o temeljnih pravicah, člena 47 in 49(3))
(Glej točke od 39 do 47, od 49 do 51, 53 in od 56 do 58 ter točko 2 izreka.)
Povzetek
Neka družba je leta 2016 v lokalu v Avstriji v komercialne namene dala na voljo deset igralnih avtomatov, s čimer je kršila monopol nad igrami na srečo. V skladu z avstrijskim zveznim zakonom o igrah na srečo so namreč loterije, za katere ni bila podeljena koncesija ali dovoljenje in ki niso izključene iz monopola zvezne države nad igrami na srečo, prepovedane. Prirejanje iger na srečo na igralnih avtomatih brez zahtevane koncesije je inkriminirano in se kaznuje z globo, ki sta ji dodana nadomestna kazen odvzema prostosti in prispevek za stroške postopka za sankcioniranje v višini 10 % te sankcije. Kar zadeva to, ali pravna oseba spoštuje zadevne določbe, se načeloma za odgovorno šteje oseba, ki mora zastopati družbo v razmerju do tretjih oseb.
Tako je bila zastopniku navedene družbe, ki je bila spoznana za krivo teh kaznivih dejanj, najprej naložena globa v višini 100.000 EUR (to je 10.000 EUR za vsako kaznivo dejanje) in nadomestna kazen odvzema prostosti 30 dni (to je tri dni za vsako kaznivo dejanje), poleg tega pa plačilo 10.000 EUR iz naslova prispevka za stroške postopka. V okviru pravnih sredstev zoper to odločbo so bile te sankcije znižane na 40.000 EUR, 10 dni in 4000 EUR.
Verwaltungsgerichtshof (vrhovno upravno sodišče, Avstrija), ki je bilo pozvano, naj presodi zakonitost te nove sankcije, je prekinilo odločanje in Sodišču v predhodno odločanje predložilo več vprašanj v zvezi z združljivostjo zadevne nacionalne ureditve s svobodo opravljanja storitev iz člena 56 PDEU.
Sodišče je v sodbi pojasnilo zlasti kakšen je obseg dolžnosti nacionalnih sodišč, da z vidika svobode opravljanja storitev preučijo ureditev sankcij na področju iger na srečo.
Presoja Sodišča
Sodišče je uvodoma pojasnilo, da je treba za vsako omejitev, določeno v nacionalni zakonodaji na področju iger na srečo, vključno s sankcijami, ki jih določa ta zakonodaja, ločeno presojati, ali lahko zagotovi uresničitev cilja ali ciljev, na katere se sklicuje zadevna država članica, in ali ne presega tistega, kar je nujno za doseganje tega cilja.
Zato mora nacionalno sodišče, ki obravnava zakonitost sankcije na tem področju, posebej presoditi združljivost te sankcije – ob upoštevanju konkretnih pravil za njihovo določitev – s svobodo opravljanja storitev v smislu člena 56 PDEU. To presojo je treba opraviti, čeprav so bile druge omejitve glede vzpostavitve monopola nad igrami na srečo že razglašene za združljive z navedeno določbo.
Dalje, Sodišče je zlasti menilo, da kadar omejitve, ki jih države članice določijo za igre na srečo, ustrezajo nujnim razlogom v splošnem interesu, zagotavljajo uresničitev zastavljenega cilja in ne presegajo tistega, kar je nujno za njegovo uresničitev, potem naložitev sankcij ustreza istim nujnim razlogom v splošnem interesu kot navedene omejitve. Vendar mora strogost sankcij ustrezati teži kršitev, ki se z njimi sankcionirajo, pri čemer je treba spoštovati načelo sorazmernosti kazni, določeno v členu 49(3) Listine Evropske unije o temeljnih pravicah.
Prvič, Sodišče je glede naložitve najnižje globe za vsak nedovoljen igralni avtomat, brez zgornje omejitve skupnega zneska naloženih glob, ugotovilo, da tak ukrep sam po sebi ni nesorazmeren glede na težo zadevnih kršitev. Seveda lahko privede do znatnih sankcij, vendar lahko prepreči ekonomsko korist, ki bi jo lahko zagotovile sankcionirane kršitve. Vendar se mora nacionalno sodišče prav tako prepričati, da najnižji naloženi znesek in skupni znesek naloženih glob nista nesorazmerna glede na to korist.
Drugič, Sodišče je v zvezi z nadomestno kaznijo odvzema prostosti poudarilo, da je njen namen zagotoviti učinkovito sankcioniranje kršitev, če ni mogoče izterjati globe, prav tako pa se ne zdi, da bi bila ta nadomestna kazen sama po sebi nesorazmerna glede na naravo in težo zadevnih kršitev. Vendar lahko v obravnavanem primeru naložitev take kazni temelji na vsakem igralnem avtomatu, pri čemer zgornja omejitev skupnega trajanja kazni ni določena. Ker lahko kumuliranje teh kazni privede do precej dolgotrajne kazni odvzema prostosti, mora predložitveno sodišče preveriti, ali trajanje naložene kazni ni predolgo glede na težo ugotovljenih kršitev.
Nazadnje, tretjič, Sodišče je v zvezi z naložitvijo prispevka za stroške postopka v višini 10 % naloženih glob poudarilo, da plačilo stroškov postopka prispeva k dobremu delovanju sodnega sistema, saj pomeni vir financiranja sodne dejavnosti držav članic. Vendar se mora predložitveno sodišče prepričati, da ta prispevek ni niti pretiran glede na dejanske stroške postopka niti ne krši pravice do dostopa do sodišč, določene v členu 47 Listine Evropske unije o temeljnih pravicah.